LONDÝN. Prezident Medzinárodnej futbalovej federácie Sepp Blatter je zástanca ešte tvrdších postihov za rasistické správanie.
"Kongres FIFA skonštatoval, že je neprípustná akákoľvek zhovievavosť voči takýmto prejavom. Vždy sa nájdu peniaze na zaplatenie sankcií. Rovnako zastávame názor, že nemá zmysel hrať pred prázdnymi tribúnami, pretože futbal je tu pre divákov. Navyše, vylúčenie verejnosti neprávom postihuje fanúšikov hostí," upozornil Blatter.
"Musíme vyraďovať kluby zo súťaží, prípadne im aspoň odrátavať body. Len v tom vidíme cestu na vytlačenie neznášanlivosti a diskriminácie zo štadiónov. Ak k tomu nepristúpime, problém bude pretrvávať," vyhlásil Blatter na galavečere pri príležitosti 150 rokov od založenia Anglickej futbalovej asociácie (FA) v Londýne.